ToekomsVenster: Die tempel van God | Maroela Media
Elsa Meyer sluit in haar stiltetyd-dagboek oor die Heilige Gees (Die Heilige Gees werk in en deur ons) aan by die ou Testamentiese tempel-begrip. Ons mag dit vreemd vind, omdat ons nie dikwels met tempels in aanraking kom nie. Vir Paulus en die nuwe Testamentiese gemeentes was dit egter nie 'n vreemde verskynsel nie. Daar was talle tempels wat aan verskillende gode toegewy was.
Jy wat sê 'n mens mag nie egbreuk pleeg nie, pleeg jy nie egbreuk nie? Jy wat 'n afsku het van afgode, beroof jy nie hulle tempels nie?
Daar was uiteraard ook die tempel in Jerusalem. Dit is interessant om daarop te let dat Paulus in die teksvers ons daarop wil wys dat ons gesamentlik die tempel van die Heilige Gees is. Ons leef in 'n tydvak waarin mense op hulself ingestel is, die sogenaamde individualisme. Ons sien ander nie geredelik raak nie en kan maklik selfgerig en selfgesentreerd lewe. Ons is egter die tempel saam met ander gelowiges en moet ons plek, funksie en rol daarbinne ken, verstaan en uitleef.